Док се Камил склонио у град Ардеју, на неких 35 -{km}- јужно од Рима, самом граду је запретила нова велика опасност. По традиционалној верзији догађаја, 390. (или 387. године п. н. е. по грчком историчару Полибију) једна група Гала насељених у долини реке По упустила се у пљачку крајева јужно од Апенина. Гали су затим опсели етрурски град Клузиј, а римски посланици који су упућени да посредују у мирном разрешењу сукоба упустили су се у борбу против варвара. Галски поглавар Брен је у знак одмазде подигао опсаду и својих 40 000 ратника повео на Рим. На брзину окупљена римска војска се разбежала након битке са Келтима на реци Алији, а пред надолазећом војском Рим је евакуисан док се се војно способни мушкарци утврдили на брегу Капитолу.